REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 broj 06-2/417-15

16. oktobar 2015. godine

B e o g r a d

ZAPISNIK

67. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 16. OKTOBRA 2015. GODINE

Sednica je počela u 9,50 časova.

Sednicom je predsedavao Veroljub Arsić, predsednik Odbora.

Sednici su prisustvovali članovi Odbora: Miloš Tošanić, Goran Kovačević, Dragoljub Zindović, Olivera Pešić, Nikola Jolović, Ivan Jovanović, dr Milorad Mijatović i Vojislav Vujić.

Sednici su prisustvovali zamenici članova Odbora: Milena Ćorilić, zamenik Moma Čolakovića.

U toku razmatranja prve tačke dnevog reda, sednici su pristupili Dejan Radenković i Suzana Šarac, članovi Odbora, Mirjana Marjanović, zamenik Dušice Nikolić i Sonja Vlahović, zamenik Radmila Kostića.

Pre prelaska na drugu tačku dnevnog reda Veroljub Arsić, predsednik Odbora, napustio je salu u kojoj se održavala sednica i predsedavanje sednicom je preuzeo Ivan Jovanović, zamenik predsednika Odbora.

Sednici nisu prisustvovali Zoltan Pek, Đorđe Stojšić i Žika Gojković, niti njihovi zamenici.

Na predlog predsednika, Odbor je, većinom glasova (9 za, 1 član Odbora nije glasao), odlučio da se predloženi dnevni red dopuni tačkom 2. „Razmatranje zahteva Danijele Bokan, zaposlene u Upravi za javne nabavke za davanje pisane saglasnosti za obavljanje dodatne plaćene aktivnosti“.

Na predlog predsednika, Odbor je jednoglasno utvrdio sledeći

D n e v n i r e d:

1. Razmatranje Predloga zaključka Radne grupe za sprovođenje postupka za izbor predsednika i dva člana Republičke komisije za zaštitu prava u postupcima javnih nabavki;

2. Razmatranje zahteva Danijele Bokan, zaposlene u Upravi za javne nabavke za davanje pisane saglasnosti za obavljanje dodatne plaćene aktivnosti.

\* \* \*

Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnik 66. sednice Odbora.

**Prva tačka dnevnog reda:** Razmatranje Predloga zaključka Radne grupe za sprovođenje postupka za izbor predsednika i dva člana Republičke komisije za zaštitu prava u postupcima javnih nabavki

Predsednik Odbora je podsetio članove i zamenike članova Odbora da je Odbor na 61. sednici obrazovao Radnu grupu za sprovođenje postupka za izbor predsednika i dva člana Republičke komisije za zaštitu prava u postupcima javnih nabavki, čiji je zadatak da sprovede navedeni izborni postupak, kao i da Odbor obaveštava o svakoj pojedinačnoj aktivnosti i da svoje predloge podnosi Odboru na usvajanje, u skladu sa tačkom 4. Odluke o obrazovanju. U nastavku izlaganja obavestio je prisutne da je Radne grupa održala sastanak 15. oktobra na kome je pregledala prijave kandidata na javni konkurs i prateću dokumentaciju radi provere i utvrđivanja ispunjenosti svih uslova navedenih u javnom konkursu. Nakon uvida u dokumentaciju utvrđeno je sledeće: na javni konkurs podneto je ukupno 16 prijava od kojih tri prijave ne ispunjavaju uslove da budu u daljoj proceduri za izbor, i to: prijava kandidata Vladimira Petrovića iz Paraćina, za koju je konstatovano da je nepotpuna iz razloga što uz istu nije dostavljeno uverenje da kandidat nije osuđivan na kaznu zatvora od najmanje šest meseci; prijava kandidata Aleksandra Palije iz Beograda, za koju je konstatovano da je nepotpuna jer uz istu nije dostavljena overena fotokopija radne knjižice; prijava kandidata Verice Milenović iz Kruševca, za koju je konstatovano da je neblagovremena jer je otpremljena iz pošte u Kruševcu 16. septembra 2015. godine, dok je poslednji dan roka za podnošenje prijava na konkurs je bio 14. septembar. Imajući u vidu napred navedeno, kao i uslove navedene u tekstu konkursa, Radna grupa je jednoglasno odlučila da predloži Odboru da se prijave ova tri kandidata ne razmatraju u daljem izbornom postupku. Takođe, na sastanku je dogovoreno i da se Odboru predloži da se testiranje kandidata obavi 23. oktobra 2015. godine.

Rasprave po ovoj tački dnevnog reda nije bilo.

Odbor je jednoglasno zaključio da se prijave kandidata Vladimira Petrovića, Aleksandra Palije i Verice Milenović, neće razmatrati u daljem izbornom postupku iz razloga što su nepotupune, odnosno neblagovremene, o čemu će imenovani biti obavešteni pisanim putem.

Takođe, Odbor je jednoglasno odlučio da će se testiranje preostalih 13 kandidata koji ispunjavaju uslove za izbor predsednika i dva člana Republičke komisije obaviti 23. oktobra 2015. godine, u 12 časova, u Maloj sali Doma Narodne skupštine, o čemu će imenovani biti obavešteni putem telegrama odmah po završetku sednice.

**Druga tačka dnevnog reda:** Razmatranje zahteva Danijele Bokan, zaposlene u Upravi za javne nabavke, za davanje pisane saglasnosti za obavljanje dodatne plaćene aktivnosti

Predsednik Odbora upoznao je članove i zamenike članova Odbora sa zahtevom Danijele Bokan, zaposlene u Upravi za javne nabavke na radnom mestu pomoćnika direktora Uprave, za dobijanje prethodne saglasnosti Odbora za predavanje na seminarima koji će biti održani 30. oktobra i 20. novembra u Beogradu i 6. novembra u Valjevu, u organizaciji TMS Akademije iz Beograda.

Povodom ove tačke dnevnog reda nije bilo diskusije.

Na predlog predsednika, Odbor je većinom glasova (11 za, 1 protiv i 1 član Odbora nije glasao) dao prethodnu pisanu saglasnost Danijeli Bokan, za predavanje na seminarima koji će biti održani 30. oktobra i 20. novembra u Beogradu i 6. novembra u Valjevu, u organizaciji TMS Akademije iz Beograda

\* \* \*

Sednica je završena u 10,10 časova.

Sednica je tonski snimana.

SEKRETAR PREDSEDNIK

Aleksandra Šašo Veroljub Arsić